sukses Archives - The Word for Today
Om verder as die 'kerplaks' te kom
Hebreërs 12:1 NLV
Daar is die verhaal van 'n reisiger wat 'n ghoeroe langs die pad teëgekom het en vir hom gevra het: 'Waar is die pad na sukses?' Die bebaarde wysgeer het nie geantwoord nie, maar net na 'n plek in die verte gewys. Die man, opgewonde oor die vooruitsig van vinnige en maklike sukses, het in die regte rigting gehardloop. Kerplaks! Hy het hom in 'n ander bloedgroep in geval. Hy het terug gestrompel, seer en verbaas. Hy het aangeneem dat hy seker die boodskap misverstaan het en het die ghoeroe weer dieselfde vraag gevra. Weer het hy stom na dieselfde rigting gewys. Dus het die reisiger weer in daardie rigting begin hardloop. Hierdie keer was die kerplaks oorverdowend. Bebloed, gebroke en kwaad het die reisiger teruggekruip en vir die ghoeroe geskree: 'Ek het gevra waar die pad na sukses is! Jy beter nou praat en my sê!' Eers toe het die wysgeer gepraat. 'Sukses is daardie kant toe. Dis net 'n entjie verder as die kerplaks.'
Ons almal het al die 'kerplaks' ervaar. Daar is geen manier om dit te vermy nie. Dis egter wat ons na die kerplaks doen wat die verskil maak. Volharding wen altyd. Die Bybel sê: '…Kom ons hardloop met volharding op die baan wat voor ons uitgestrek lê.' Daar word vertel dat die kampioenjaer, Rick Mears, die volgende gesê het: 'Om eerste klaar te maak, moet jy eers klaarmaak.' As jy dus geval het, staan weer op en hou aan.
Die Amerikaanse leerkrag Hamilton Holt het gesê: 'Niks wat die moeite werd is, kom maklik nie. Halwe inspanning produseer nie halwe resultate nie, dit produseer geen resultate nie. Werk, aanhoudende werk en harde werk, is die enigste manier om resultate te bereik.' Die woord vir jou vandag is dus: Hou aan volhard en jy sal wen.
Sielskos: 1 Kon 18:16-20:43; Mark 12:28-44; Ps 113; Spr 12:15-17
Berei jouself vir groot dinge voor
Matteus 25:23 NLV
Om sukses in die lewe te behaal, moet jy 'n dik vel hê om kritiek te kan hanteer. As jy, byvoorbeeld, vir 'n maat bid om jou lewe mee te deel, moet jy jouself afvra of jy vir die opoffering en verantwoordelikheid wat met die huwelik gepaardgaan, bereid is. Is jy stabiel? Is jy onselfsugtig? Is jy volwasse genoeg om vir 'n gesin te voorsien?
As jy byvoorbeeld vir God vra om jou besigheid uit te brei, moet jy jouself afvra of jy reeds uitstekende diens aan jou bestaande kliënte verskaf. Iemand het een keer geskerts: "'n Pou wat op sy vere rus, is net nog 'n kalkoen!"
Soms is ons op die idee van sukses verlief, sonder dat ons al die ware koste van sukses bereken het. Dis 'n goeie ding dat God nie alles wat ons voor vra, outomaties vir ons gee nie. Dikwels wil ons iets hê, omdat dit in iemand anders se lewe goed lyk. God weet egter in sy wysheid dat dit ons op die oomblik sal seermaak, omdat ons nie volwasse genoeg is om dit te hanteer nie.
God toets ons met dit wat ons het, om sodoende ons konsekwentheid en krag te ontwikkel. Hy let op hoe ons die druk wat met die seëninge gepaard gaan wat ons reeds van Hom ontvang het, hanteer. Hy wil ons op 'n plek bring waar ons gepanser teen teenspoed is; 'n plek waar ons al geleer het om die Gewer meer as sy gawes te waardeer. Wanneer ons daardie punt bereik, sal ons Hom hoor sê: '…In die kleine het jy jou betroubaar bewys. Daarom gaan ek nog baie groter verantwoordelikhede aan jou toevertrou. Kom vier saam met my fees' (vers 23 NLV).
Daardie woorde sal alles wat jy moes deurmaak, die moeite werd maak.
Sielskos: Num 30:1-32:24; Mark 7:24-37; Ps 44:9-16; Spr 11:10-11
Deur God se genade kan jy oorkom
Romeine 8:31 NLV
Sommige van die wêreld se bekendste mense het die grootste uitdagings ervaar, maar hulle het dit oorkom. Hier volg 'n paar voorbeelde: kreupel: sir Walter Scott. In die tronk: John Bunyan. In volslae armoede grootgeword: Abraham Lincoln. Bittere godsdienstige veroordeling: Benjamin Disraeli. Verlam: Franklin Roosevelt. Grootgemaak in 'n gemeenskap vol rasse-diskriminasie: Booker T. Washington, Harriet Tubman, Marian Anderson en George Washington Carver. Die eerste kind uit 'n arm Italiaanse familie van agtien lede om te oorleef: Enrico Caruso. Ouers wat die Nazi konsentrasiekampe oorleef het, verlam vanaf die middel ondertoe vanaf sy vierde jaar: die onvergelykbare violis, Itzhak Perlman. 'n Stadige leerder, verstandelik gestrem en ononderrigbaar: Albert Einstein. Helen Keller is blind en doof gebore, maar tog het sy haar Universiteitopleiding met die hoogste eer geslaag en 'n impak op die wêreld gehad. Margaret Thatcher, Engeland se eerste vroulike Eerste Minister, het bo haar pa se kruidenierswinkel gewoon. Vir 'n tydperk het hulle huis geen lopende water of binnenshuise loodgieterswerk gehad nie. Golda Meier, Israel se eerste en enigste vroulike Eerste Minister, was 'n geskeide ouma van Milwaukee.
Wat kan ons uit hierdie mense se lewens leer? Dat sukses nie van ons omstandighede afhang nie, maar van ons vermoë om ons omstandighede te oorkom! Met God aan ons kant, kan ons dit doen! Paulus, wat voor groot struikelblokke in sy lewe te staan gekom het, het geskryf: '…As God aan ons kant is, wie kan ooit téén ons wees?'
Sielskos: Jes 45-48; Matt 11:20-30; Ps 107:23-32; Spr 3:25-26
Moenie stagneer nie!
Spreuke 1:5 NLV
Om sukses in die lewe te behaal, moet jy persoonlike groei een van jou hoogste prioriteite maak. Die feit is dat jy nooit stilstaan nie. Jy beweeg vorentoe of agtertoe, jy strek of jy stagneer. Kom ons neem 'n oomblik om te dink oor wat gebeur wanneer jy jouself toelaat om te stagneer.
Jy verloor jou invloed. Soek vriende jou raad en tree dan daarvolgens op? Waardeer jou kollegas jou opinie? As jy nie op 'n gereelde basis nuwe idees en inligting na die tafel toe bring nie, sal mense dit êrens anders begin soek en sal jy eenkant toe geskuif word. Vandag se besighede beweeg teen die spoed van lig. Nuwe idees, tegnologie, leierskapstegnieke, finansiële modelle, verkoopsbeginsels en maniere om te kommunikeer word konstant ondersoek, bespreek, geëvalueer en getoets. Maatskappye soek mense wat nie outomate is nie. Hulle soek mense met oorspronklike idees, mense wat verby die alledaagse interaksies in die werksplek kan kyk en met nuwe oplossings tevore kan kom. Wees die persoon waarna hulle gaan wanneer dit by antwoorde en idees kom. Wees die persoon wat weet hoe om nuwe inligting te bekom en wat innoverende insigte en perspektiewe kan lewer.
As jy jou oë en ore oophou en versigtig luister, sal jy ontdek dat daar goeie idees reg rondom jou is. Jy sal 'n honderd mense kry wat 'n goeie idee kan bestuur, vir elke persoon wat met 'n goeie idee vorendag kan kom. As jy nie besluite, rigtings of mense beïnvloed nie, moet jy onmiddellik 'n plan vir persoonlike groei implementeer.
Salomo, wat dikwels die wysste man (na Christus) wat nog ooit gelewe het, genoem word, het gesê: 'Selfs hulle wat wys is, kan luister na die spreuke sodat hulle tot dieper insig kan kom…'